CELEX: 31983D0064
Language: el
Date: 1983-02-14 00:00:00
Title: 83/64/ΕΟΚ: Απόφαση της Επιτροπής της 14ης Φεβρουαρίου 1983 περί της αιτήσεως άμεσης επιβολής προσωρινού δασμού αντιντάμπινγκ στις εισαγωγές νικελίου καταγωγής Σοβιετικής Ενώσεως (Το κείμενο στην γαλλική γλώσσα είναι το μόνο αυθεντικό)

Avis juridique important

|

31983D0064

83/64/ΕΟΚ: Απόφαση της Επιτροπής της 14ης Φεβρουαρίου 1983 περί της αιτήσεως άμεσης επιβολής προσωρινού δασμού αντιντάμπινγκ στις εισαγωγές νικελίου καταγωγής Σοβιετικής Ενώσεως (Το κείμενο στην γαλλική γλώσσα είναι το μόνο αυθεντικό)  

Επίσημη Εφημερίδα αριθ. L 043 της 15/02/1983 σ. 0019 - 0019

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 14ης Φεβρουαρίου 1983  περί της αιτήσεως άμεσης επιβολής προσωρινού δασμού αντιντάμπινγκ στις εισαγωγές νικελίου καταγωγής Σοβιετικής Ενώσεως  (Το κείμενο στη γαλλική γλώσσα είναι το μόνο αυθεντικό)  (83/64/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί προστασίας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 11,  Μετά από διαβουλεύσεις με τη συμβουλευτική επιτροπή που έχει συσταθεί βάσει του ανωτέρω κανονισμού,  Εκτιμώντας:  ότι, με τέλεξ της 7ης Φεβρουαρίου 1983, η γαλλική κυβέρνηση, σύμφωνα με το άρθρο 11 παράγραφος 3 του κανονισμού (ΕΟΚ) αριθ. 3017/79, ζήτησε την άμεση επέμβαση της Επιτροπής υπό τον τύπο επιβολής προσωρινού δασμού αντιντάμπινγκ στις εισαγωγές ακατέργαστου νικελίου, όχι εις κράμα, υπό τη μορφή καθόδων παραγομένων με ηλεκτρόλυση, είτε μη κομμένων είτε κομμένων σε σχήμα τετραγώνου, καταγωγής Σοβιετικής Ενώσεως·  ότι την 5η Φεβρουαρίου 1983 δημοσιεύτηκε η έναρξη διαδικασίας αντιντάμπινγκ γι' αυτό το προϊόν (3)·  ότι η απόφαση για έναρξη της διαδικασίας βασίσθηκε στους ισχυρισμούς για ντάμπινγκ και ζημίες που αναφέρονται στην καταγγελία που υποβλήθηκε από τους κοινοτικούς παραγωγούς·  ότι, ακόμη και αν οι ισχυρισμοί που αναφέρονται στην καταγγελία φαίνονται επαρκείς για να επιτρέψουν στην Επιτροπή την έναρξη της έρευνας σύμφωνα με το άρθρο 7 παράγραφος 1 του κανονισμού (ΕΟΚ) αριθ. 3017/79, δεν δικαιολογούν, αφού δεν υπάρχει προκαταρκτική έρευνα, την επιβολή προσωρινού δασμού σύμφωνα με το άρθρο 11 του εν λόγω κανονισμού·  ότι, σ' αυτό το στάδιο της διαδικασίας και χωρίς να αποκλείεται η επιβολή δασμού αργότερα, δεν είναι δυνατό να ικανοποιηθεί η αίτηση της γαλλικής κυβερνήσεως,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο μόνο  Η αίτηση της γαλλικής κυβερνήσεως απορρίπτεται.  Η παρούσα απόφαση απευθύνεται στη γαλλική κυβέρνηση.  Έγινε στις Βρυξέλλες, στις 14 Φεβρουαρίου 1983.  Για την Επιτροπή  Wilhelm HAFERKAMP  Αντιπρόεδρος  (1) ΕΕ αριθ. L 339 της 31. 12. 1979, σ. 1.  (2) ΕΕ αριθ. L 178 της 22. 6. 1982, σ. 9.  (3) ΕΕ αριθ. C 31 της 5. 2. 1983, σ. 3.